Il-familja ta’ Matthew Zahra qed titlob lill-Qorti biex isiru l-eżamijiet meħtieġa ħalli jkunu identifikati l-fdalijiet ta’ Zahra biex ikun jista’ jsir funeral xieraq. Permezz tal-avukat Stefano Filletti, li qed jidher bħala ‘parte civile’ fil-każ tal-qtil ta’ Matthew Zahra, ressaq talba quddiem il-Maġistrat Audrey Demicoli biex tappunta espert ħalli jidentifika l-fdalijiet ta’ Zahra. It-talba mill-Avukat Filletti saret waqt li llum kompliet il-kumpilazzjoni tax-xhieda fil-konfront ta’ Jason Galea u Ronald Urry li jinsabu akkużati bil-qtil ta’ Zahra. Il-fdalijiet ta’ Zahra kienu nstabu m’oħrajn t’annimali f’għalqa fil-Qajjenza f’Lulju li għadda meta kienet qed issir it-tfittxija għal Mario Camilleri magħruf bħala l-Imnieħru u ibnu. Matthew Zahra kien għeb nhar il-15 ta’ Awwissu tas-sena 2012. Huwa kellu 27 sena.